Wat lees ek – toortsie.com
Wat lees ek
Oktober 27, 2015 Oktober 27, 2015 ~ Kameel
Scrapydo se toeka-tokkel: biblioteek
Ek het al geskryf oor die liefdesverhouding wat ek van kindtyd met die biblioteek en boeke gehad het. So groot was hierdie liefde dat ek donderstorms trotseer het, net om by my liefde uit te kom. Maar nou sien die binnekant van ‘n biblioteek my glad nie meer nie. Meniers in sy jaloesie, het daarvoor gesorg. Die Kindle is nou my biblioteek…. maar ek het ‘n groot probleem…. wat lees ek?
Ek plaas die skuld vir hierdie dilemma vierkant voor my vriendin se voordeur. Charlotte, het my aan die ou Classics voorgestel. As jy eers die ou skrywers se werk gelees het is dit verby; dit is asof nuwe boeke nie smaak het nie. Hulle word geweeg, en te lig bevind. Net party van Francine Rivers se boeke het my in hulle bladsye vasgevang; waaroor ek dankbaar is. Dit is nie lekker om so kieskeurig te wees nie, en daar is ook net soveel Classics wat jy kan lees….. wat dan?
Laat my dink aan ‘n woord wooroor Dirkie op ‘n keer geblog het. Ek kannie meer die presiese woord, en betekenis onthou nie…. dit was iets soos Bibliomania. Die betekenis was ‘n vrees dat jy uit leesstof gaan hardloop. Ek het vir Charlotte daarvan vertel, en ons het heerlik saamgelag, en mekaar dikwels daaroor geterg. Nou begin ek egter benoud raak…. ek het genoeg skete om nog aan bibliomania ook te lei, maar ek begin al meer, en meer wonder wat gaan ek doen as daar nie meer Classics is wat ek kan lees nie. Charlotte, het voorgestel dat ek die boeke maar weer van vooraf begin lees. Dit is seker ‘n oplossing, maar dit is darem baie lekkerder om ‘n boek vir die eerste keer te lees.
Of wag, miskien lees ek een van die dae glad nie meer nie. Die ding het so gekom; Ek volg ‘n program waar jy die bybel in een jaar deurlees. Toe vind ek uit i.p.v lees kan jy luister, en is dit nou nie te lekker om te sit en luister terwyl ‘n mooie stem vir jou die voorlesing doen nie. Het nog nie gekyk of die Classics ook as “audio boeke” beskikbaar is nie, maar as hulle is dink ek die versoeking gaan groot wees om dit van nou af so te doen.
Ek is voorwaar ‘n wêreld verwyder van die biblioteek waarvoor ek eers so lief was.
‹ PreviousAutomattic’s Worldwide WP 5k 2015 – my bydrae
Next ›Melkkamer se spook
16 thoughts on “Wat lees ek”
Oktober 27, 2015 om 4:57 nm
O ek het ook daardie Francine Rivers boeke gelees. Lieflike reeks.
My tante kan nie meer goed sien nie, sy bestel audioboeke van die audioboekbiblioteek. 🙂
Oktober 27, 2015 om 5:21 nm
Die lewe het gemaklik geword nê 🙂
Moet sê ek voel partykeer lus om weer hierdie reeks boeke van Francine Rivers oor te lees…. en dan natuurluk haar Redeeming Love. Dit is net ek onthou die stories so goed dat ek wonder of ek sal baat daarby om die boeke weer te lees.
Oktober 27, 2015 om 5:29 nm
As ek ‘n boek ‘n tweede keer lees geniet ek dit soms selfs meer as die eetste keer.
Oktober 27, 2015 om 7:29 nm
Deesdae moet ek aanmekaar my boeke ‘n tweede keer lees,want ek kan nie onthou waaroor die stories gegaan het nie!Wat se toestand is dit?? 😆
Oktober 27, 2015 om 8:22 nm
Jy gee my voorwaar hoop…. dan kan ek maar weer die boeke van vooraf begin lees. Ek dink die toestand se naam is ouderdom 🙂
Oktober 27, 2015 om 10:01 nm
Hehe!Ek maak myself wys,dat ek soveel inligting(62jaar s’n)in my brein stoor,dat dit ‘n rukkie neem om opgeroep te word.Dis soos ‘n oorvol geheue van ‘n rekenaar! LOL
Oktober 27, 2015 om 7:46 nm
Francine Rivers se boeke is vir my ook besonders om te lees. Dis eintlik tragies at die biblioteek so verwaarloos moet word a g v menslike toedoen. Daarmee saam is ek ook bly jy kan darem die boeke op jou kindle lees en dan ook nog luister ook. Ek sien hul het baie boeke reeds op audio jy moet maar kyk en dit kry.
Oktober 27, 2015 om 8:24 nm
Dit wil al vir my voorkom ek begin die lewe al gemakliker vat…. klink dit nie na sleg wees dat ander vir jou moet lees nie?
Oktober 27, 2015 om 8:50 nm
Nee! Hoe moet daai mense voel as hulle die moeite gedoen het om die boek voor te lees en niemand luister na hulle nie?
Oktober 28, 2015 om 2:40 nm
Nee, dis ‘n oplossing vir ‘n probleem – ek slaap elke nag met my ipod. As ek wakker word (en dit gebeur dikwels) luister ek eenvoudig na ‘n storie. Op diè manier pla ek nie my huismense nie en ek lê nie en rondrol nie.
Oktober 28, 2015 om 2:44 nm
Ek vermoed jy word aspris wakker, net om nog ‘n storie te kan luister! 🙂
Oktober 28, 2015 om 3:52 nm
Dit is nou ‘n slim plan Hester 🙂 Baie beter as om te lê en skape tel……
Oktober 28, 2015 om 9:35 nm
Neeeee. Dis heerlik en ontspannend. Nou kan jy rerig ontspan en dit geniet!
Terug pieng: Toeka-Tokkel no 45 : Toneelspelers | I scrap 2
Oktober 29, 2015 om 9:10 vm
Met Audible kan mens baie keer die audioboek vir baie goedkoper kry as Jy die Kindle boek ook koop. Soos ‘n combo. Dan wissel mens tussen die twee en dit “sync”. So Jy kan lees en luister. Die blog modernmrsdarcy het ‘n baie goeie inskrywing oor audioboeke en hoe om meeste daaruit te kry. Ek self het nog nooit audio probeer nie, maar ek is nuuskierig!
Oktober 29, 2015 om 5:39 nm
Dankie. Jy weet def baie meer van die dinge as ek 🙂 Dit is so lekker om na die voorlesing te luister…. groot bederf.